CELEX: 32021D0780
Language: fi
Date: 2021-05-10 00:00:00
Title: Neuvoston päätös (EU) 2021/780, annettu 10 päivänä toukokuuta 2021, Maailman kauppajärjestön teollis- ja tekijänoikeuksien kauppaan liittyviä näkökohtia käsittelevässä neuvostossa Euroopan unionin puolesta otettavasta kannasta

12.5.2021   
               
               
                  FI
               
               
                  Euroopan unionin virallinen lehti
               
               
                  L 167/45
               
            
         NEUVOSTON PÄÄTÖS (EU) 2021/780,
         annettu 10 päivänä toukokuuta 2021,
         Maailman kauppajärjestön teollis- ja tekijänoikeuksien kauppaan liittyviä näkökohtia käsittelevässä neuvostossa Euroopan unionin puolesta otettavasta kannasta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Unioni teki Maailman kauppajärjestön perustamissopimuksen, mukaan lukien sen liitteissä 1, 2 ja 3 olevat sopimukset, jäljempänä ’Marrakeshin sopimus’, neuvoston päätöksellä 94/800/EY (1), ja se tuli voimaan 1 päivänä tammikuuta 1995.
                  
               
                     (2)
                  
                  
                     Marrakeshin sopimuksen liitteessä 1C olevan teollis- ja tekijänoikeuksien kauppaan liittyvistä näkökohdista tehdyn sopimuksen, jäljempänä ’TRIPS-sopimus’, 66 artiklan 1 kohdan nojalla Maailman kauppajärjestön teollis- ja tekijänoikeuksien kauppaan liittyvistä näkökohdista vastaavan neuvoston, jäljempänä ’TRIPS-neuvosto’, tulee myöntää vähiten kehittyneeksi kehitysmaajäseneksi luokiteltavan maan asianmukaisesti perustellusta pyynnöstä pidennystä siirtymäkauteen, jonka aikana vähiten kehittyneiden kehitysmaajäsenten ei edellytetä soveltavan muita TRIPS-sopimuksen määräyksiä kuin 3, 4 ja 5 artiklaa.
                  
               
                     (3)
                  
                  
                     Nykyisen siirtymäkauden, sellaisena kuin siitä sovittiin TRIPS-neuvoston 11 päivänä kesäkuuta 2013 tekemällä päätöksellä, on määrä päättyä 1 päivänä heinäkuuta 2021.
                  
               
                     (4)
                  
                  
                     Tšad jätti 1 päivänä lokakuuta 2020 vähiten kehittyneiden maiden ryhmän puolesta virallisen pyynnön siirtymäkauden pidentämisestä.
                  
               
                     (5)
                  
                  
                     TRIPS-neuvoston on määrä hyväksyä 8 ja 9 päivänä kesäkuuta 2021 pidettävässä virallisessa istunnossaan päätös, joka koskee pyyntöä TRIPS-sopimuksen 66 artiklan 1 kohdan mukaisesta vähiten kehittyneille kehitysmaajäsenille myönnettävästä siirtymäkauden pidentämisestä, jäljempänä ’TRIPS-neuvoston päätös’.
                  
               
                     (6)
                  
                  
                     On aiheellista määrittää TRIPS-neuvostossa unionin puolesta otettava kanta, koska TRIPS-neuvoston päätös tulee olemaan unionia sitova.
                  
               
                     (7)
                  
                  
                     Vähiten kehittyneet kehitysmaajäsenet ovat kansainvälisen kauppayhteisön haavoittuvin osa, jolla on taloudellisia, rahoituksellisia ja hallinnollisia rajoitteita. Vähiten kehittyneillä kehitysmaajäsenillä on tarpeen olla poliittista liikkumavaraa ja joustavuutta, jotta ne voisivat puuttua kehityshaasteisiinsa ja jotta ne saisivat enemmän aikaa TRIPS-sopimuksen panemiseksi täytäntöön.
                  
               
                     (8)
                  
                  
                     Teollis- ja tekijänoikeuksien tietyntasoinen suojelu ja täytäntöönpano hyödyttävät vähiten kehittyneitä kehitysmaajäseniä, koska teollis- ja tekijänoikeudet vauhdittavat innovointia ja ovat tärkeä kestävän kehityksen väline. Eräät vähiten kehittyneet kehitysmaajäsenet ovat jo toteuttaneet toimia pannakseen TRIPS-sopimuksen täytäntöön, ja niitä on kannustettava olemaan heikentämättä nykyistä teollis- ja tekijänoikeuksien suojan ja täytäntöönpanon tasoa.
                  
               
                     (9)
                  
                  
                     Vähiten kehittyneiden maiden ryhmän ehdottama siirtymäkauden pidentäminen ilman määräaikaa hidastaisi vähiten kehittyneiden kehitysmaajäsenten asteittaista integroitumista kansainväliseen teollis- ja tekijänoikeusjärjestelmään monenvälisen kauppajärjestelmän jäseninä TRIPS-sopimuksen vähimmäisvaatimusten pohjalta.
                  
               
                     (10)
                  
                  
                     Näin ollen on aiheellista pidentää TRIPS-sopimuksen muiden määräysten kuin 3, 4 ja 5 artiklan täytäntöönpanoa koskevaa siirtymäkautta vähiten kehittyneiden kehitysmaajäsenten osalta rajoitetuksi ajaksi, joka on enintään 10 vuotta.
                  
               
                     (11)
                  
                  
                     Jos Maailman kauppajärjestön jäsenet kannattavat TRIPS-sopimuksen 66 artiklan 1 kohdan mukaista siirtymäkauden pidentämistä pidemmäksi ajaksi tai ilman määräaikaa, unionin ei olisi estettävä yhteisymmärrykseen pääsemistä.
                  
               
                     (12)
                  
                  
                     Vähiten kehittyneiden maiden pyyntö 12 vuoden lisäajan kestävästä poikkeuksesta, joka lasketaan siitä päivästä alkaen, jona vähiten kehittynyttä kehitysmaajäsentä ei enää luokitella vähiten kehittyneeksi maaksi, näyttää ylittävän TRIPS-sopimuksen 66 artiklan 1 kohdan soveltamisalan, sillä mainittua artiklaa sovelletaan ainoastaan siirtymäkauden pidentämiseen sitä varten, että vähiten kehittyneet kehitysmaajäsenet voisivat panna tietyt TRIPS-sopimuksen määräykset täytäntöön. Sen vuoksi pyyntöä, joka koskee poikkeuksen myöntämistä muille kuin vähiten kehittyneille kehitysmaajäsenille osana TRIPS-sopimuksen 66 artiklan 1 kohdan mukaista TRIPS-neuvoston päätöstä, ei olisi puollettava,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Maailman kauppajärjestön teollis- ja tekijänoikeuksien kauppaan liittyvien näkökohtien neuvostossa, jäljempänä ’TRIPS-neuvosto’, 8 ja 9 päivänä kesäkuuta 2021 pidettävässä virallisessa istunnossa unionin puolesta otettava kanta on seuraava:
            
                        a)
                     
                     
                        Vähiten kehittyneiden kehitysmaajäsenten ei edellytetä soveltavan teollis- ja tekijänoikeuksien kauppaan liittyvistä näkökohdista tehdyn sopimuksen, jäljempänä ’TRIPS-sopimus’, muita määräyksiä kuin 3, 4 ja 5 artiklaa rajoitetun ajan, joka on enintään 10 vuotta, tai siihen päivään saakka, jona niitä ei enää luokitella vähiten kehittyneeksi kehitysmaajäseneksi, sen mukaan, kumpi ajankohta on aikaisempi.
                     
                  
                        b)
                     
                     
                        Jos Maailman kauppajärjestön jäsenet kannattavat TRIPS-sopimuksen 66 artiklan 1 kohdan mukaista siirtymäkauden pidentämistä pidemmäksi ajaksi tai ilman määräaikaa, unioni ei estä yhteisymmärrykseen pääsemistä.
                     
                  
                        c)
                     
                     
                        Vähiten kehittyneet kehitysmaajäsenet varmistavat, että niiden lakeihin, asetuksiin ja käytäntöihin uudella siirtymäkaudella mahdollisesti tehtävät muutokset eivät vähennä johdonmukaisuutta TRIPS-sopimuksen määräysten kanssa. Jos Maailman kauppajärjestön jäsenet eivät kuitenkaan kannata tällaisen velvoitteen asettamista vähiten kehittyneille kehitysmaajäsenille, unioni ei estä yhteisymmärrykseen pääsemistä.
                     
                  
                        d)
                     
                     
                        Vähiten kehittyneiden kehitysmaajäsenten pyyntöä 12 vuoden lisäajan kestävästä poikkeuksesta, joka lasketaan siitä päivästä alkaen, jona vähiten kehittynyttä kehitysmaajäsentä ei enää luokitella vähiten kehittyneeksi maaksi, ei puolleta, koska se ei kuulu TRIPS-sopimuksen 66 artiklan 1 kohdan soveltamisalaan.
                     
                  
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 10 päivänä toukokuuta 2021.
            
               
                  Neuvoston puolesta
               
               
                  Puheenjohtaja
               
               J. BORRELL FONTELLES
            
         
         
            (1)  Neuvoston päätös 94/800/EY, tehty 22 päivänä joulukuuta 1994, Uruguayn kierroksen monenvälisissä kauppaneuvotteluissa (1986–1994) laadittujen sopimusten tekemisestä Euroopan yhteisön puolesta yhteisön toimivaltaan kuuluvissa asioissa (EYVL L 336, 23.12.1994, s. 1).